KOMISIJOS REGLAMENTAS (EB) Nr. 850/2007
2007 m. liepos 19 d.
iš dalies keičiantis Reglamentą (EB) Nr. 378/2005 dėl išsamių Europos Parlamento ir Tarybos reglamento (EB) Nr. 1831/2003 įgyvendinimo taisyklių, nustatančių Bendrijos etaloninės laboratorijos pareigas ir užduotis, susijusias su prašymais pašarų priedų leidimams gauti
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 21 straipsnio trečią pastraipą,
kadangi:
(1)
Reglamente (EB) Nr. 1831/2003 nustatoma Bendrijos procedūra, pagal kurią išduodami leidimai teikti į rinką ir naudoti gyvūnų mitybai skirtus pašarų priedus. Jame numatyta, kad bet kuris asmuo, siekiantis gauti leidimą pašarų priedui ar naujam pašarų priedo naudojimo būdui, turi pateikti Komisijai prašymą reglamente nustatyta tvarka (toliau - prašymas).
(2)
Be to, Reglamentu (EB) Nr. 1831/2003 įsteigiama Bendrijos etaloninė laboratorija (BEL), skirta vykdyti tam tikras pareigas ir užduotis, nurodytas to reglamento II priede. Tame reglamente taip pat numatyta, kad BEL gali padėti nacionalinių etaloninių laboratorijų konsorciumas.
(3)
Reglamente (EB) Nr. 378/2005 nustatomos išsamios Reglamento (EB) Nr. 1831/2003 įgyvendinimo taisyklės, susijusios su BEL pareigomis ir užduotimis.
(4)
Reglamento (EB) Nr. 378/2005 4 straipsnio 1 dalyje nustatoma, kad iš pareiškėjų BEL turi imti mokestį už kiekvieną pateiktą prašymą (toliau - mokestis). Be to, to reglamento II priede nurodomas konsorciumui priklausančių nacionalinių etaloninių laboratorijų sąrašas.
(5)
Mokesčio dydis nebuvo koreguojamas nuo pat Reglamento (EB) Nr. 378/2005 įsigaliojimo datos ir atsižvelgiant į nuo tada įgytą patirtį turėtų būti padidintas.
(6)
Airija, Čekijos Respublika, Suomija ir Vengrija pranešė Komisijai, kad pasikeitė jų konsorciumui priklausančių nacionalinių etaloninių laboratorijų pavadinimai arba tam tikri duomenys. Todėl Reglamento (EB) Nr. 378/2005 II priedo sąrašą reikėtų pakeisti šio reglamento priedo sąrašu.
(7)
Todėl Reglamentą (EB) Nr. 378/2005 reikėtų atitinkamai iš dalies pakeisti.
(8)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 378/2005 iš dalies keičiamas taip:
1)
4 straipsnio 1 dalis pakeičiama taip:
„1. Už kiekvieną prašymą BEL iš pareiškėjo ima 6 000 EUR mokestį (toliau - mokestis).“
2)
II priedas keičiamas šio reglamento priedu.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. liepos 19 d.